Белешка 
од работа по групи за тематската група во областа „Антикорупција, интегритет, одговорност и отчетност“, одржан онлајн на 1 јуни 2026 година 


Ова беше трет состанок на оваа работна група. На состанокот беа присутни 7 учесници, а состанокот го водеше Герман Филков од Центарот за граѓански комуникации. Меѓу присутните, двајца беа претставници на невладини организации и 5 беа претставници на институции. Беа присутни Марија Сунчевска од ТИ-Македонија, Дафина Симеонова од ПИОМ, Јана Велковска од ГСВРСМ, Кристина Трпевски од АКН, Рената Костовска и Снежана Трајановска-Богоева од МЕРМС, како и Герман Филков оф ЦГК. Претставниците на БЈН претходно се извинија дека не можат да присуствуваат поради други, неодложни обврски. 
На состанокот се разговараше само за идеите и предлозите во кои се вклучени присутните организации или институции. 
Во однос на идејата за онлајн следење на текот на постапката во ПИОМ за обработка и одобрување на пензии од други држави, претставничката на институцијата појасни дека постои одредена можност за следење на домашните предмети, по нивниот број, со прикажување на општи податоци за фазата во која се наоѓаат, и дека слично е можно и за странските, но само во делот кога се однесува на нивната обработка во земјава, но не и податоци кога предметите се во друга држава. Како и да е, ќе продолжи работата на оваа идеја. Координаторот на групата ќе ги поврзе уште еднаш предлагачите на идејата и претставниците од ПИОМ за понатамошно развивање на предлогот. 
Во однос на предлогот за регистар на сите јавни претпријатија (основани и од државата и од општините), поради неприсуство на двете институции кои досега беа споменати во контекст на овој предлог – Министерството за финансии, каде на веб-страницата постои документ со преглед на постојните јавни претпријатија кој може да е основа за негово инкорпорирање или надоградување во веб-платформа во облик на регистар, како и Министерството за јавна администрација чиј регистарот за вработените во јавниот сектор може да послужи како извор за мапирање на сите постојни јавни претпријатија, беше договорено невладината организација (ТИ-М) да поднесе предлог за заложба за натамошно развивање (и да ја вклучи и ЦГК како заинтересирана организација, исто така). 
Во однос на идеите за заложби поврзани со јавните набавки, поради отсуство на претставниците на БЈН, беше договорено претставникот на ЦГК да одржи посебен состанок со БЈН и за исходот да ја информира групата, особено ТИ-М за нивната идеја за заложба за прикажување на износите за вредност на склучените договори за јавни набавки за рамковните спогодби со повеќе економски оператори. 
За идејата за воспоставување на регистар на државен имот и разгледување на можните начини да се дојде до целосен приказ на овој имот, односно покрај на недвижен и на другиот имот како движен, сопственост и удели, итн. поради отсуство на претставниците на вклучените институции – Кабинет на заменик-претседателот на Владата задолжен за добро владеење, Министерството за финансии и др. стана збор за потребата за продолжување на развивање на идејата во заложба, особено во насока на предлогот што на минатиот состанок произлезе од претставничките на МФ – заложбата во оваа фаза да се однесува на осмислување на креирањето на регистарот, начинот, учесниците итн. 
Во однос на идеите од претходните два состаноци за поголема достапност и користење на податоците од Катастарот на недвижен имот, преку јавно достапни функционалности за пребарување по име (за физички лица) и по назив (за правни лица), како и за вметнување на податоци за вистински сопственици на правните лица и во податоците за недвижен имот и при продажба на градежно земјиште, поради недостиг на доволно повратни информации од АКН, договорено е да се одржи посебен состанок за да се дискутираат можностите за заложба. 
Во однос на двете постојни заложби, 1.2. за јавно објавување на имињата на вистинските сопственици на фирмите-понудувачи и на фирмите што имаат склучено договори за јавни набавки, за концесии (при министерството за економија) и за воспоставување јавно приватно партнерство, како и на заложбата 1.3. за јавно објавување на склучените договори за концесии и за јавно-приватно партнерство, беше договорено да продолжат директни разговори меѓу ЦГК и претставниците на МЕРМС за креирање на една, единствена заложба во наредниот НАП за ПОВ 2026-2028 за да се овозможи продолжување на веќе започнатите заложби сè до нивно целосно остварување (особено за договорите за ЈПП). Претставничката на МЕРМС предложи во заложбата да се вклучи и ЗЕЛС, заради поцелосно остварување, особено во делот кога дел од обврските за остварување на заложбата се однесуваат на општините. 
За другите проблеми и идеи кои беа споменати на претходните два состаноци не се дискутираше, поради неприсуство на нивните предлагачи или на претставници на вклучената институција. 
Следните состаноци ќе продолжат да се одржуваат во помал состав, директно меѓу вклучените организации и институции. 
Невладините организации се повикани во следните денови да ги доставуваат своите идеи за заложби и целосни заложби до координаторот на работната група, Герман Филков (gfilkov@ccc.org.mk) и/или до претставничките на МЈА, Гордана Гапиќ Димитровска (gordana.dimitrovska@mioa.gov.mk) и Марина Шаф (marina.shaf@mioa.gov.mk).  

Во Скопје, 1.6.2026 год. 

